**Opplegg for tilrettelagte samlinger med en konfirmant med multifunksjonshemming**

*Utviklet av Solveig Leikvoll, kateket i Kopervik*

*Dette er et konfirmantopplegg for en multifunksjonshemmet konfirmant. Opplegget foregår i skoletiden, men i en kirke. Vi ønsker at konfirmanten skal være i kirkerommet som har en annen atmosfære og lukt enn skolen eller hjemmet. Siden konfirmanten også er blind bruker vi berøring, lukt og lyd som kommunikasjonsmidler. Det er kateket og konfirmantens miljøarbeider fra barneskolen som er sammen med konfirmanten. Det er viktig at det er med en person konfirmanten kjenner godt, for å skape trygget i samlingene. Vi er opptatt av å skape en varm og trygg atmosfære, og merker at konfirmanten slapper av.*

*Fortellingene gjentas flere ganger, alt etter hvor mange samlinger man har. Opplegget kan også brukes som konfirmasjonshandling.*

**MATERIELL**

Fyrstikker, lys, gripekors, kose-sau, babydukke

**SAMLING INNHOLD**

|  |  |
| --- | --- |
| HVA | INNHOLD |
| Møte konfirmanten på skolen | Si hei, fortelle at NAVN og NAVN er her, nå skal vi til kirken osv |
| Hvis vi går til kirken | Fortelle hva vi ser på veien |
| Inn i kirken | Konfirmanten får gripekorset i hånden, kjenne at det er godt å ta i, korset betyr Jesus. Jesus er glad i deg NAVN og alle mennesker, vi lytter til rommet |
| Sang | Vi tar hverandres hender, og setter oss i ring |
| Lystenning | Ta på lyset, kjenne lukt av fyrstikk som tennes, fortelle at vi tenner lys for: konfirmanten og nevner navnene på den nærmeste familien og alle som er glade i konfirmantenJesus er lyset for alle mennesker |
| Fortelling | Sauen som gikk seg bort Jesus og barna |
| Bønn | Legge hendene på konfirmantens kropp, føre hendene etter bønnens innhold |
| Sang | Må Gud velsigne deg: stryke på kinn eller hånd, synges flere ganger og nynnes |
| Stillhet | Sitte stille en stund hvis konfirmanten har funnet roen |
| Slutt | Nå går vi ut av kirken og tilbake på skolen |

**SANGTEKSTER**

Vi tar hverandres hender

og setter oss i ring.

Vi er en masse søsken,

oss skiller ingenting.

For Gud er far til alle,

og jorden er vårt sted.

Og alle verdens mennesker

de er vi venner med.

2. Takk gode Gud for jorden,

og menneskene der.

Gjør en familie av oss

den stund vi lever her.

For Gud er far til alle,

og jorden er vårt sted.

Og alle verdens mennesker

de er vi venner med.

**KONFIRMASJONS- BØNN**

Jesus er med deg: ta konfirmanten i hendene

Jesus er foran deg: legge hendene på magen

Jesus er bak deg: legge hendene på ryggen

Jesus er under deg: legge hendene på føttene

Jesus er over deg: legge hendene over hodet og berøre litt

Jesus er på din høyre side: ta i høyre hånd

Jesus er på din venstre side: ta i venstre hånd

Jesus er i stillheten: hviske og legge en finger på munnen

Jesus er sammen med oss: holde i begge hendene

Må Gud velsigne deg.
Må Gud velsigne deg.
Hvert minutt av din tid,
hver en dag av ditt liv.
Må Gud velsigne deg.

**FORTELLINGER**

SAUEN SOM GIKK SEG BORT

En gjeter er en som passer på sauene sine. (legge leke sau i fanget)

Kjenn hvor god å myk sauen er! Gjeteren er veldig glad i alle sauene sine. Han liker å klappe dem. Og sauene liker å bli klappet og strøket.

Alle sauene må være trygge derfor må noen passe på dem

Gjeteren teller alle sammen hver dag og hver kveld

1,2,3,4,5,6,7,8,9 teller han – telle på fingrene

Men det skal jo være 10- like mange som fingrene!

Nå er det kveld og 1 sau er ikke her!

Da må gjeteren lete! Han leter og leter, og roper: sauen! Hvor er du!!??

Han må lete lenge.

Plutselig hører han en lyd: Bææææææ! (lavt)

Han går nærmere lyden: Bæææææ (høyere)

Og endelig der er sauen. Gjeteren blir glad!

Så tar han sauen i armene sine og bærer den hjem.

Og så teller han alle: 1,2,3,4..... 10! Nå er alle sammen!

Og alle er trygge!

Gjeteren er Jesus. Han er glad i alle store og små mennesker. Han passer på oss.

JESUS OG BARNA

En gang var det mange mammaer som tok med barna sine for å hilse på Jesus.

Det var små babyer (legge babydukke i fanget til konfirmanten) med små hender og føtter

Og det var store barn som deg NAVN med store hender og store føtter

Men vennene til Jesus brukte høye strenge stemme og sa:

NEI ikke kom hit! Jesus har ikke tid til barn og mammaer han er opptatt med oss, bestevennene! Vi er voksne! Vi er viktigst! ( litt høy stemme)

Gå hjem med dere!

Da ble mammaene og barna lei seg. For de ville så gjerne si hei til Jesus!

Men Jesus hørte alt!

Da brukte Jesus den strenge stemmen, han sa til vennene sine:

Hva sier dere? Skal ikke barna og mammaene få hilse på meg! Barna er jo de viktigste i hele verden! (streng stemme)

Så brukte han den gode stemmen og sa: Kom hit alle barn! (god varm stemme)

Da fikk alle barna og mammaene komme bort til Jesus.

Barna fikk sitte på fanget og Jesus gav alle en god klem og sa: Gud velsigne dere! (gi konfirmanten en klem)

Så gikk mammaene og barna hjem igjen.